Document ID: 32012D0136

DECIZIA COMISIEI
din 29 februarie 2012
de înființare a Infrastructurii comune pentru resurse lingvistice și tehnologie sub forma unui consorțiu pentru o infrastructură europeană de cercetare (CLARIN ERIC)
[notificată cu numărul C(2012) 1018]
(2012/136/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
întrucât:
(1)
La 23 septembrie 2011, Republica Cehă, Danemarca, Germania, Estonia, Uniunea Lingvistică Neerlandeză, Austria și Țările de Jos au solicitat Comisiei înființarea Infrastructurii comune pentru resurse lingvistice și tehnologie sub forma unui consorțiu pentru o infrastructură europeană de cercetare (denumită în continuare „CLARIN ERIC”).
(2)
Țările de Jos au prezentat o declarație prin care recunosc CLARIN ERIC, de la înființarea sa, în calitate de organism internațional în înțelesul articolului 143 alineatul (1) litera (g) și al articolului 151 alineatul (1) litera (b) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2) și în calitate de organizație internațională în înțelesul articolului 23 alineatul (1) a doua liniuță din Directiva 92/12/CEE a Consiliului din 25 februarie 1992 privind regimul general al produselor supuse accizelor și privind deținerea, circulația și monitorizarea acestor produse (3).
(3)
În conformitate cu articolul 5 alineatul (2) din Regulamentul (CE) nr. 723/2009, Comisia a evaluat solicitarea și a concluzionat că aceasta îndeplinește cerințele stipulate în respectivul regulament.
(4)
Măsurile prevăzute în prezenta decizie sunt conforme cu avizul comitetului instituit în temeiul articolului 20 din Regulamentul (CE) nr. 723/2009,
ADOPTĂ PREZENTA DECIZIE:
Articolul 1
1. Se înființează prin prezenta un consorțiu pentru o infrastructură europeană de cercetare pentru Infrastructura comună pentru resurse lingvistice și tehnologie, sub denumirea de CLARIN ERIC.
2. Statutul CLARIN-ERIC, convenit între membrii acestuia, se anexează prezentei decizii.
Articolul 2
Prezenta decizie se adresează statelor membre.
Adoptată la Bruxelles, 29 februarie 2012.

Labels: 16
5
7
12
18